Къэралым и унафэщIым текIуэныгъэм трегъэгушхуэ
Дыгъуасэ ди газетым тета «Къэбэрдейхэр японхэм хъыжьагъэкIэ йофIэкI» тхыгъэмрэ абы дэщIыгъуа сурэтымрэ къапытщэну Iэмал хъарзынэ къытхукъуэкIащ. Къэралым и унафэщIым адыгэхэм псалъэ гуапэхэр тхужезыгъэIа, Европэм дзюдомкIэ тIэунейрэ и чемпион, нэгъабэ Европей джэгухэм щытекIуа Мудрэн Беслъэн зыпытщIэну къыдэхъулIащ.
Мудрэн Беслъэн Путин Владимир йобэн. Мудрэным къызэрыджиIамкIэ, Президентыр къазэрыхуэкIуэнумкIэ хъыбарыр илъэс блэкIар щиух дыдэм кърагъэщIащ. ПIалъэр къэса иужькIэ дзюдомкIэ командэ къыхэхар Сочэ щызэхуашэсащ. Ди республикэм щыщу, езым къищынэмыщIауэ, абы ирагъэблэгъат гупым и тренер нэхъыжь Гъэунэ Анзоррэ иджыблагъэ къэралым и чемпион хъуа Занкишиев Къазбэчрэ.
Путиныр кимоно щыгъыу къыщIыхьэри, япэщIыкIэ гупым и тренер нэхъыщхьэ Гамбэ зы мащIэрэ ебэнащ. итIанэ зызыгъасэ спортсменхэм яхыхьащ. Мудрэным и гъусэу зэрытрадзэ Iэмал гуэрхэр щагъэлъагъуэм, къеупщIащ Олимпиадэм зэрызыхуигъэхьэзыр щIыкIэмрэ и мурадхэмрэ.
Беслъэн къэралым и Iэтащхьэм жриIащ Рио-де-Жанейрэ кIуэну зэрызигъэхьэзырыр икIи Iэмал имыIэу медалхэм зэрыщIэбэнынур.
— Сыт хуэдэ медаль узыщыгугъыр? — щIэупщIащ Путиныр.
— Дауи, дыщэращ, — жэуап пыухыкIа итащ ди щIалэм.
Хьэрхуэрэгъу нэхъыщхьэу къилъытэхэм щыщIэупщIэм, Беслъэн жиIащ Японием щыщ Такато Наохисэ апхуэдэу зэрыщытыр. Нэхъапэм ахэр зыбжанэрэ зэпэщIэхуати, гъуэрыгъуэурэ текIуэныгъэр зыIэрагъэхьащ. Иджы Олимпиадэм Мудрэным щичэзууэ къелъытэ.
Урысей Федерацэм и Президентым игу къэкIыжащ Такаторэ Мудрэнымрэ иужьу зэрызэбэнар зэрилъэгъуар. Зыщыщ лъэпкъыр зригъащIэри, къыпищащ: «Сыт жыпIэр?! Къэбэрдейхэр японхэм нэхърэ куэдкIэ нэхъ лъэщщ. ИIэ, ятекIуэ…»
Зэбэнхэр яуха иужькIэ зэхэта зэIущIэм Путиным щыжиIащ къэбэрдейхэр японхэм хъыжьагъэкIэ ефIэкIыу къызэрилъытэр. Ар ди лъэпкъэгъухэм я гуапэ зэрыхъуар наIуэщ.
Фигу къэдгъэкIыжынщи, Мудрэн Беслъэн спортым зэрыхыхьар самборащ. 2007 гъэм ар Урысей Федерацэм и чемпион хъуащ икIи дунейпсо зэпеуэм дыжьын медалыр къыщихьащ. Абыхэм къыхэкIыу «Дунейпсо классымкIэ спортым и мастер» цIэ лъапIэр къыфIащащ. АрщхьэкIэ иужькIэ дзюдор къыхихыжащ. Зэман кIэщIым къриубыдэу (2008 гъэм) абыкIи къэралым щытекIуащ. АдэкIэ Европэм и чемпион (2012, 2014 гъэхэм), дунейпсо зэхьэзэхуэм и вице-чемпион (2014) хъуащ. Абыхэм къапэкIуащ «Урысей Федерацэм дзюдомкIэ щIыхь зиIэ и мастер» цIэр. Нэгъабэ Баку щызэхэта Европей джэгухэми (Европэм и чемпионатуи щытам) дыщэ медалыр къыщихьащ.
Жыласэ Заурбэч.
